Restaurantkettinggroepe trek swaar‘n Wimpy-ontbyt. Foto: Wimpy/Facebook ŉ Blik op die uitslae van Suid-Afrika se kitskosreuse toon dat verbruikersentiment en -besteding gestonk is, en die maatskappye trek aan die kort ent. Ekonome en markontleders sê handelstoestande is kwaai weens politieke omstandighede wat die ekonomie verlam. Die grootste van dié groepe is Famous Brands, wat met handelsname soos Wimpy, Mugg & Bean en Fishaways spog. Die groep se wesensverdienste per aandeel het met 59% van 411 sent tot 170 sent gedaal in die tussentydse periode tot Augustus. Darren Hele, uitvoerende hoof van Famous Brands, sê dat die groep steeds op groei-vooruitsigte fokus. Hy sê egter dat makro-ekonomiese toestande en die sosio-politieke klimaat in die land die groep gekniehalter het. Een van hul voorste handelsmerke, Wimpy, het gedurende die tydperk gesukkel om sy kop te lig. Die Britse restaurantgroep Gourmet Burger Kitchen (GBK), wat in September verlede jaar deur Famous Brands aangeskaf is, het ook nie aan die verwagtinge voldoen nie. Hele is egter optimisties oor die toekoms. Hy voorspel dat verkope oor die vakansie-seisoen sal verbeter. Hulle beoog ook om 130 nuwe winkels in die huidige finansiële jaar te open. Argieffoto Die Spur Corporation, wat onder meer Spur, RocoMamas en The Hussar Grill besit, se wesensverdienste per aandeel het met 25,8% van 190 sent tot 141 sent gedaal in die finansiële jaar tot Junie. Gedurende dié tydperk het die groep gebuk gegaan onder negatiewe publisiteit. Ander handelsname waarmee hy spog is John Dory’s en Panarottis. Intussen het die kleiner groep Taste Holdings, wat onder meer Starbucks en Dominos Pizza na Suid-Afrika gebring het, se omset met 9% tot R483 miljoen afgeneem in sy tussentydse verslag tot Augustus. Die groep het vroeër aangekondig dat hy ŉ kapitaalherstrukturering evalueer, wat sy langtermynskuld van R225 miljoen wesenlik sal verminder. Ander handelsname waarmee dié groep spog, sluit Maxi’s en St Elmo’s in. Chris Wehmeyer van PSG sê daar is verskeie redes vir die gesukkel. Hy sê die grootste faktor is dat die ekonomie in ŉ resessie is. Dit, sê hy, veroorsaak dat verbruikers minder geld het vir besteding. Hy sê verbruikers is ook kieskeurig. Wehmeyer sê daar is egter ŉ pluspunt. Met buitelandse beleggers wat hulself aan Suid-Afrikaanse aandele onttrek, is daar koopgeleenthede vir plaaslike beleggers. Kortom sê hy die mark is nou gunstig vir binnelandse beleggers om te betree.